Lamoer skuldig aan korrupsieArno Lamoer. Foto: SAPD Arno Lamoer, die voormalige Wes-Kaapse polisiekommissaris, is Donderdag aan bedrog skuldig bevind nadat hy skuld beken het. Lamoer en sy vier medebeskuldigdes, Salim Dawjee en brigs. Darius van der Ross en Sharon Govender, asook Govender se man Kolin, het aanvanklik skuld ontken op 109 aanklagte van korrupsie, rampokkery en geldwassery van R1,6 miljoen. Lamoer, Van der Ross en Kolin Govender het egter nou skuld beken, elkeen op een klag van bedrog. Lamoer, wat 35 jaar lank in die polisie was, het in sy pleitverduideliking gesê hy het Dawjee 25 jaar gelede ontmoet toe hy nog by die Manenberg-polisiestasie gewerk het. Hy het gesê hy het tussen Desember 2011 en September 2013 lenings by Dawjee aangegaan en dat hy hom sou terugbetaal die dag as hy aftree. Lamoer het skuld beken op ŉ klag van bedrog deurdat die lenings as aanvaarding van vergoeding gesien word. Hy het erken dat hy ŉ brief geskryf het wat bevestig het dat Dawjee ŉ goeie reputasie het en dat die brief tot sy en ander se voordeel kon strek. Kolin Govender het in sy pleitverduideliking erken dat hy tussen November 2011 en Oktober 2013 vergoeding van R24 601,44 by Dawjee, sy neef, gekry het in ruil vir spesiale behandeling. Die geld is gebruik vir instandhoudingswerk aan sy swembad, voertuighuur, brandstof en twee vliegtuigkaartjies. Die saak gaan Maandag voort wanneer Dawjee na verwagting sal pleit.